Sandra M. Gilbert
Sandra M. Gilbert, Sandra Mortala Gilbert, f. 1936, amerikansk forfatter og litteraturprofessor ved University of California. Sammen med Susan Gubar udgav hun i 1979 The Madwoman in the Attic, en banebrydende fremstilling af engelsksproget kvindelitteraturs historie i 1800-t.; den efterfulgtes af No Man's Land, 1-3 (1988-94), som behandler kvindelitteraturen i modernismens periode.
Udgangspunktet for Gilbert og Gubars feministiske litteraturteori er, at forfatterens køn har afgørende indflydelse på det litterære værks tematik og sproglige form; de mener, at kvindelitteraturen har sin egen poetik, og at et af dens hovedtemaer er den kvindelige forfatters søgen efter personlig og litterær identitet.

Shakespeare's Sisters (1979), en samling artikler om kvindelige lyrikere, og The Norton Anthology of Literature by Women (1985) er yderligere forsøg på at udbrede kendskabet til kvindelige forfattere og skabe viden og respekt om deres værker. Sandra Gilbert har udgivet flere digtsamlinger.